title: Neuvoston päätös (EU) 2018/1518, annettu 9 päivänä lokakuuta 2018, kansallisten keskuspankkien ulkopuolisten tilintarkastajien hyväksymisestä tehdyn päätöksen 1999/70/EY muuttamisesta Banco de Españan ulkopuolisten tilintarkastajien osalta

text:
                  12.10.2018

                  FI

                  Euroopan unionin virallinen lehti

                  L 256/63

         NEUVOSTON PÄÄTÖS (EU) 2018/1518,
         annettu 9 päivänä lokakuuta 2018,
         kansallisten keskuspankkien ulkopuolisten tilintarkastajien hyväksymisestä tehdyn päätöksen 1999/70/EY muuttamisesta Banco de Españan ulkopuolisten tilintarkastajien osalta
         EUROOPAN UNIONIN NEUVOSTO, joka
         ottaa huomioon Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Euroopan keskuspankkijärjestelmän ja Euroopan keskuspankin perussäännöstä tehdyn pöytäkirjan N:o 4 ja erityisesti sen 27.1 artiklan,
         ottaa huomioon Euroopan unionin neuvostolle Banco de Españan ulkopuolisista tilintarkastajista 6 päivänä syyskuuta 2018 annetun Euroopan keskuspankin suosituksen (EKP/2018/22) (1),
         sekä katsoo seuraavaa:

                     (1)

                     Euroopan keskuspankin (EKP) neuvoston suosittelemat ja Euroopan unionin neuvoston hyväksymät riippumattomat ulkopuoliset tilintarkastajat tarkastavat EKP:n ja niiden jäsenvaltioiden kansallisten keskuspankkien tilit, joiden rahayksikkö on euro.

                     (2)

                     Banco de Españan nykyisten ulkopuolisten tilintarkastajien toimikausi päättyi tilikauden 2017 tilintarkastuksen jälkeen. Tämän vuoksi on tarpeen nimittää ulkopuoliset tilintarkastajat tilikaudesta 2018 alkaen.

                     (3)

                     Banco de España on valinnut yritysten tilapäisen yhteenliittymän Mazars Auditores, S.L.P. – Mazars, SA:n ulkopuolisiksi tilintarkastajikseen tilikausiksi 2018–2020 siten, että toimikausi on uusittavissa tilikausiksi 2021 ja 2022.

                     (4)

                     EKP:n neuvosto on suositellut että yritysten tilapäinen yhteenliittymä Mazars Auditores, S.L.P. – Mazars, SA nimitetään Banco de Españan ulkopuolisiksi tilintarkastajiksi tilikausiksi 2018–2020 siten, että toimikausi on uusittavissa tilikausiksi 2021 ja 2022.

                     (5)

                     EKP:n neuvoston suosituksen johdosta neuvoston päätös 1999/70/EY (2) olisi muutettava tämän mukaisesti,

               ON HYVÄKSYNYT TÄMÄN PÄÄTÖKSEN:

            1 artikla
            Korvataan päätöksen 1999/70/EY 1 artiklan 3 kohta seuraavasti:

                  ”3.   Yritysten tilapäinen yhteenliittymä Mazars Auditores, S.L.P. – Mazars, SA hyväksytään Banco de Españan ulkopuolisiksi tilintarkastajiksi tilikausiksi 2018–2020.”

            2 artikla
            Tämä päätös tulee voimaan päivänä, jona se annetaan tiedoksi.

            3 artikla
            Tämä päätös on osoitettu EKP:lle.

            Tehty Luxemburgissa 9 päivänä lokakuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  EUVL C 325, 14.9.2018, s. 1.

            (2)  Neuvoston päätös 1999/70/EY, tehty 25 päivänä tammikuuta 1999, kansallisten keskuspankkien ulkopuolisten tilintarkastajien hyväksymisestä (EYVL L 22, 29.1.1999, s. 69).


title: Neuvoston päätös (EU) 2018/1582, annettu 15 päivänä lokakuuta 2018, Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskevalla puitesopimuksella perustetussa sekakomiteassa unionin puolesta otettavasta kannasta sekakomitean työjärjestyksen vahvistamiseen sekä alakomiteoiden ja erityistyöryhmien perustamiseen ja niiden työjärjestyksen vahvistamiseen

text:
                  22.10.2018

                  FI

                  Euroopan unionin virallinen lehti

                  L 263/61

         NEUVOSTON PÄÄTÖS (EU) 2018/1582,
         annettu 15 päivänä lokakuuta 2018,
         Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskevalla puitesopimuksella perustetussa sekakomiteassa unionin puolesta otettavasta kannasta sekakomitean työjärjestyksen vahvistamiseen sekä alakomiteoiden ja erityistyöryhmien perustamiseen ja niiden työjärjestyksen vahvistamiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 ja 209 artiklan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskeva puitesopimus (1), jäljempänä ’sopimus’, tuli voimaan 1 päivänä lokakuuta 2016.

                     (2)

                     Sopimuksen 52 artiklan 1 kohdalla perustetaan sekakomitea, jonka tehtäviin kuuluu sopimuksen moitteettoman toiminnan ja täytäntöönpanon varmistaminen.

                     (3)

                     Sopimuksen 52 artiklan 5 kohdassa määrätään, että sekakomitea vahvistaa oman työjärjestyksensä, ja 52 artiklan 3 kohdan mukaan sekakomitea perustaa alakomiteoita ja erityistyöryhmiä.

                     (4)

                     Sopimuksen tehokkaan täytäntöönpanon varmistamiseksi sekakomitean työjärjestys olisi hyväksyttävä mahdollisimman pian.

                     (5)

                     Unionin kannan sekakomiteassa sekakomitean työjärjestyksen vahvistamiseen sekä alakomiteoiden ja erityistyöryhmien perustamiseen ja niiden työjärjestyksen vahvistamiseen olisi sen vuoksi perustuttava tähän päätökseen liitettyihin sekakomitean päätösluonnoksiin,

               ON HYVÄKSYNYT TÄMÄN PÄÄTÖKSEN:

            1 artikla
            Euroopan unionin ja sen jäsenvaltioiden sekä Vietnamin sosialistisen tasavallan välisen puitesopimuksen 52 artiklan nojalla perustetun sekakomitean ensimmäisessä kokouksessa unionin puolesta otettava kanta sekakomitean työjärjestyksen vahvistamiseen sekä alakomiteoiden ja erityistyöryhmien perustamiseen ja niiden työjärjestyksen vahvistamiseen perustuu tähän päätökseen liitettyihin sekakomitean päätösluonnoksiin.

            2 artikla
            Tämä päätös tulee voimaan päivänä, jona se hyväksytään.

            Tehty Luxemburgissa 15 päivänä lokakuuta 2018.

                  Neuvoston puolesta

                  Puheenjohtaja

               F. MOGHERINI

            (1)  EUVL L 329, 3.12.2016, s. 8.

            LIITE 1

                  EU:n JA VIETNAMIN SEKAKOMITEAN PÄÄTÖS N:o 1/…,
                  annettu …,
                  työjärjestyksen vahvistamisesta
                  EU:N JA VIETNAMIN SEKAKOMITEA, joka
                  ottaa huomioon Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskevan puitesopimuksen, jäljempänä ’sopimus’, ja erityisesti sen 52 artiklan,
                  sekä katsoo seuraavaa:

                              (1)

                              Sopimus tuli voimaan 1 päivänä lokakuuta 2016.

                              (2)

                              Sopimuksen tehokkaan täytäntöönpanon edistämiseksi olisi vahvistettava sekakomitean työjärjestys,

                        ON PÄÄTTÄNYT SEURAAVAA:

                     Ainoa artikla
                     Hyväksytään sekakomitean työjärjestys sellaisena kuin se on esitetty liitteessä A.

                     Tehty …. xxx.

                           EU:n ja Vietnamin sekakomitean puolesta

                           Puheenjohtaja

               LIITE A

                  Sekakomitean työjärjestys

                  1 artikla
                  Tehtävät ja kokoonpano

                     1.   Sekakomitea hoitaa Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskevan puitesopimuksen, jäljempänä ’sopimus’, 52 artiklassa tarkoitettuja tehtäviä.

                     2.   Sekakomitea koostuu kummankin osapuolen mahdollisimman korkean tason edustajista.

                  2 artikla
                  Kokoukset

                     1.   Sekakomitea kokoontuu yleensä vuosittain. Sekakomitean kokoukset kutsuu koolle puheenjohtaja. Kokoukset pidetään vuorotellen Hanoissa ja Brysselissä yhteisesti sovittavana päivänä. Jommankumman osapuolen pyynnöstä voidaan järjestää sekakomitean erityisistuntoja, jos osapuolet niin sopivat.

                     2.   Jos osapuolet niin sopivat, sekakomitean kokouksia voidaan poikkeuksellisesti pitää myös video- tai teleneuvotteluina.

                     3.   Sekakomitean kokoukset pidetään suljetuin ovin, ellei puheenjohtaja päätä osapuolten suostumuksella, että kokous on julkinen.

                  3 artikla
                  Puheenjohtaja

                     1.   Sekakomitean puheenjohtajana toimii vuorotellen yhden kalenterivuoden ajan se osapuoli, joka järjestää kokouksen kyseisenä kalenterivuonna. Unionin ulkoasioiden ja turvallisuuspolitiikan korkea edustaja tai Vietnamin sosialistisen tasavallan varapääministeri/ulkoministeri toimii sekakomitean puheenjohtajana sopimuksen 52 artiklan mukaisesti. Osapuoli voi siirtää ylemmälle virkamiehelle valtuutensa toimia puheenjohtajana joissakin tai kaikissa sekakomitean kokouksissa.

                     2.   Sekakomitean ensimmäisen kokouksen järjestävä osapuoli toimii puheenjohtajana kyseisen kokouksen päivämäärästä alkaen kyseisen vuoden 31 päivään joulukuuta.

                  4 artikla
                  Osallistujat

                     1.   Kumpikin osapuoli ilmoittaa puheenjohtajalle valtuuskuntansa aiotun kokoonpanon ennen jokaista kokousta.

                     2.   Puheenjohtaja voi tarvittaessa ja osapuolten yhteisestä sopimuksesta kutsua kokoukseen asiantuntijoita tai muiden elinten edustajia tarkkailijoiksi tai antamaan tietoja erityisistä kysymyksistä.

                  5 artikla
                  Sihteeristö
                  Yksi Euroopan ulkosuhdehallinnon edustaja ja yksi Vietnamin tasavallan hallituksen edustaja toimivat yhdessä sekakomitean sihteereinä. Kaikki puheenjohtajalle tarkoitetut tai häneltä peräisin olevat tiedonannot välitetään sihteereille. Puheenjohtajalle osoitettua ja puheenjohtajalta lähtevää kirjeenvaihtoa voidaan käydä missä tahansa kirjoitetussa muodossa, myös sähköpostitse.

                  6 artikla
                  Kokousten esityslistat

                     1.   Puheenjohtaja laatii kutakin kokousta varten alustavan esityslistan. Alustava esityslista ja muut tarvittavat asiakirjat lähetetään missä tahansa kirjoitetussa muodossa osapuolille viimeistään 30 päivää ennen kokouksen alkua. Puheenjohtaja voi osapuolten suostumuksella vahvistaa tiettyä kokousta varten jonkin toisen määräajan.

                     2.   Kumpikin osapuoli voi esittää puheenjohtajalle missä tahansa kirjoitetussa muodossa pyynnön asian ottamisesta esityslistalle. Alustavalle esityslistalle otetaan kaikki ne asiat, joiden listalle ottamista koskeva pyyntö on toimitettu puheenjohtajalle viimeistään 21 päivää ennen kokouspäivää.

                     3.   Sekakomitea hyväksyy esityslistan kunkin kokouksen alussa. Osapuolten niin sopiessa esityslistalle voidaan ottaa asioita, joita ei ole merkitty alustavaan esityslistaan.

                     4.   Osapuolet voivat vaihtaa sekakomitean kokouksessa tietoja Vietnamin ja EU:n ihmisoikeusvuoropuheluun liittyvistä seikoista.

                  7 artikla
                  Pöytäkirjat

                     1.   Puheenjohtaja laatii kunkin kokouksen jälkeen yhteenvedon sekakomitean tekemistä päätelmistä. Sihteerit laativat näiden päätelmien pohjalta yhdessä pöytäkirjaluonnoksen 30 päivän kuluessa kokouspäivästä.

                     2.   Osapuolet hyväksyvät luonnoksen 60 päivän kuluessa kokouspäivästä tai osapuolten sopimaan päivään mennessä. Kun osapuolet ovat hyväksyneet pöytäkirjaluonnoksen, puheenjohtaja allekirjoittaa kaksi alkuperäiskappaletta. Kumpikin osapuoli saa yhden alkuperäiskappaleen.

                  8 artikla
                  Päätökset ja suositukset

                     1.   Sekakomitea voi tehdä päätöksiä ja antaa suosituksia ainoastaan sopimuksen 52 artiklassa vahvistettujen tehtäviensä rajoissa, jos osapuolet niin sopivat.

                     2.   Sekakomitean päätöksille annetaan otsikko ”päätös” ja suosituksille otsikko ”suositus”, jonka jälkeen merkitään järjestysnumero, antamispäivä sekä kuvaus aiheesta. Kussakin päätöksessä ilmoitetaan sen voimaantulopäivä.

                     3.   Sekakomitea voi antaa päätöksiä tai suosituksia kirjallisella menettelyllä. Tällöin osapuolet sopivat menettelyn enimmäiskestosta. Jos kumpikaan osapuoli ei ole kyseisen ajan päätyttyä ilmaissut vastustavansa ehdotettua päätöstä tai suositusta, sekakomitean puheenjohtaja julistaa päätöksen tai suosituksen hyväksytyksi yhteisellä sopimuksella.

                     4.   Sekakomitean antamat päätökset ja suositukset tehdään kahtena puheenjohtajan allekirjoittamana todistusvoimaisena kappaleena.

                     5.   Kumpikin osapuoli voi julkaista sekakomitean päätökset ja suositukset omassa virallisessa lehdessään.

                  9 artikla
                  Kulut

                     1.   Kumpikin osapuoli vastaa sille sekakomitean kokouksiin osallistumisesta aiheutuvista kuluista, sekä henkilöstö-, matka- ja oleskelukuluista että postitus- ja televiestintäkuluista.

                     2.   Kumpikin osapuoli vastaa kuluista, joita sille aiheutuu tulkkauksesta kokouksissa sekä kääntämisestä.

                     3.   Kokouksen järjestävä osapuoli vastaa kokouksen järjestelyihin liittyvistä kuluista sekä asiakirjojen kopiointikuluista.

                  10 artikla
                  Alakomiteat ja erityistyöryhmät

                     1.   Sopimuksen 52 artiklan 3 kohdan mukaisesti sekakomitea voi perustaa alakomiteoita ja erityistyöryhmiä avustamaan sitä tehtävien hoitamisessa. Alakomiteat ja erityistyöryhmät raportoivat toiminnastaan sekakomitealle kunkin kokouksensa jälkeen.

                     2.   Sekakomitea voi päättää lakkauttaa olemassa olevia alakomiteoita ja erityistyöryhmiä, määrittää niiden työjärjestyksen tai muuttaa sitä taikka perustaa uusia alakomiteoita ja erityistyöryhmiä avustamaan sitä sen tehtävien hoitamisessa.

                     3.   Alakomiteoilla ja erityistyöryhmillä ei ole päätösvaltaa.

            LIITE 2

                  EU:n JA VIETNAMIN SEKAKOMITEAN PÄÄTÖS N:o 2/…,
                  annettu …,
                  neljän alakomitean ja erityistyöryhmän perustamisesta ja niiden työjärjestyksen vahvistamisesta
                  EU:N JA VIETNAMIN SEKAKOMITEA, joka
                  ottaa huomioon Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskevan puitesopimuksen, jäljempänä ’sopimus’, ja erityisesti sen 52 artiklan 3 kohdan sekä sekakomitean työjärjestyksen [10] artiklan,
                  sekä katsoo seuraavaa:

                              (1)

                              Asiantuntijatason keskustelujen mahdollistamiseksi sopimuksen soveltamisalaan kuuluvilla keskeisillä aloilla olisi perustettava alakomiteoita ja erityistyöryhmiä. Osapuolet voivat pyynnöstä lisäksi päättää muuttaa alakomiteoiden tai erityistyöryhmien luetteloa ja/tai niiden laajuutta.

                              (2)

                              Sekakomitean työjärjestyksen [8] artiklan mukaisesti sekakomitea voi päättää tehdä päätöksiä kirjallista menettelyä noudattaen
                                    [, jos tässä tapauksessa käytetään kirjallista menettelyä].

                              (3)

                              Tämä päätös olisi hyväksyttävä, jotta alakomiteoista ja erityistyöryhmistä saadaan toimintakykyisiä oikea-aikaisesti,

                        ON HYVÄKSYNYT TÄMÄN PÄÄTÖKSEN:

                     Ainoa artikla
                     Perustetaan liitteessä A luetellut alakomiteat ja erityistyöryhmät. Alakomiteoiden ja erityistyöryhmien työjärjestys vahvistetaan liitteessä B.

                     Tehty

                           EU:n ja Vietnamin sekakomitean puolesta

                           Puheenjohtaja

               LIITE A

                  EU:n ja Vietnamin sekakomitea

                  Alakomiteat ja erityistyöryhmät

                           1)

                           [Poliittisten kysymysten] alakomitea

                           2)

                           [Kaupan ja investointien] alakomitea

                           3)

                           [Kestävän kehityksen] alakomitea

                           4)

                           [Hyvää hallintotapaa, oikeusvaltioperiaatetta ja ihmisoikeuksia] käsittelevä alakomitea

               LIITE B

                  Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskevalla puitesopimuksella perustettujen alakomiteoiden ja erityistyöryhmien

                  työjärjestys

                  1 artikla

                     1.   Kukin alakomitea ja erityistyöryhmä voi keskustella kokouksissaan sopimuksen täytäntöönpanosta niillä aloilla, joilla se toimii. Hyvää hallintotapaa, oikeusvaltioperiaatetta ja ihmisoikeuksia käsittelevä alakomitea voi valmistella oikeusvaltioperiaatetta ja hyvää hallintotapaa koskevaa yhteistyötä ja vaihtaa tietoja ihmisoikeuksien alalla tehtävästä yhteistyöstä sovitun asialistan mukaisesti, mutta se ei käsittele Vietnamin ja EU:n ihmisoikeusvuoropuhelun puitteissa esiin otettuja asioita.

                     2.   Alakomiteoissa ja erityistyöryhmissä voidaan keskustella myös asianomaiseen kahdenvälisen yhteistyön alaan liittyvistä aiheista tai erityishankkeista.

                  2 artikla
                  Alakomiteat ja erityistyöryhmät työskentelevät sekakomitean alaisuudessa. Ne raportoivat ja toimittavat pöytäkirjansa ja päätelmänsä sekakomitean puheenjohtajalle 30 kalenteripäivän kuluessa kustakin kokouksesta.

                  3 artikla

                     1.   Alakomiteat ja erityistyöryhmät koostuvat kummankin osapuolen edustajista.

                     2.   Alakomiteat ja erityistyöryhmät voivat molempien osapuolten suostumuksella pyytää asiantuntijoita kokouksiinsa kuullakseen heitä tarvittaessa tietyissä kokouksen esityslistalla olevissa asioissa.

                  4 artikla
                  Alakomiteoiden ja erityistyöryhmien (vara)puheenjohtajana toimii vuorotellen se osapuoli, joka on sekakomitean puheenjohtajana.

                  5 artikla
                  Euroopan unionin edustaja ja Vietnamin sosialistisen tasavallan hallituksen edustaja toimivat yhdessä alakomiteoiden ja erityistyöryhmien sihteereinä.

                  6 artikla

                     1.   Alakomiteat ja erityistyöryhmät kokoontuvat aina olosuhteiden sitä edellyttäessä osapuolten suostumuksella jommankumman osapuolen kirjallisesta pyynnöstä ja vähintään kerran vuodessa. Jokainen kokous pidetään molempien osapuolten keskenään sopimaan aikaan niiden sopimassa paikassa.

                     2.   Jos osapuoli pyytää alakomitean tai erityistyöryhmän kokouksen koolle kutsumista, toisen osapuolen sihteeri vastaa pyyntöön 20 työpäivän kuluessa sen vastaanottamisesta. Erityisen kiireellisissä tapauksissa alakomitea tai erityistyöryhmä voidaan kutsua koolle lyhyemmällä varoitusajalla osapuolten niin sopiessa.

                     3.   Sihteerit kutsuvat yhdessä koolle alakomiteoiden ja erityistyöryhmien kokoukset.

                     4.   Kumpikin osapuoli ilmoittaa puheenjohtajalle valtuuskuntansa aiotun kokoonpanon ennen jokaista kokousta.

                  7 artikla

                     1.   Kumpikin osapuoli voi pyytää puheenjohtajaa ottamaan asian alakomitean tai erityistyöryhmän kokouksen esityslistalle. Esityslistalle sisällytettävät asiat on toimitettava sihteereille vähintään 20 työpäivää ennen asianomaista kokousta. Mahdolliset niitä tukevat asiakirjat on toimitettava sihteereille vähintään 20 työpäivää ennen kokousta.

                     2.   Sihteerit toimittavat alustavan esityslistan osapuolille viimeistään 10 työpäivää ennen kokousta. Esityslista vahvistetaan molempien osapuolten suostumuksella. Poikkeuksellisissa olosuhteissa esityslistalle voidaan ottaa asioita tätä nopeammin osapuolten suostumuksella.

                  8 artikla

                     1.   Sihteerit laativat yhdessä kustakin kokouksesta pöytäkirjaluonnoksen.

                     2.   Alakomiteoiden ja erityistyöryhmien kokoukset eivät ole julkisia, ellei toisin päätetä.

                  9 artikla

                     1.   Kumpikin osapuoli vastaa sille alakomiteoiden ja erityistyöryhmien kokouksiin osallistumisesta aiheutuvista kuluista, sekä henkilöstö-, matka- ja oleskelukuluista että postitus- ja televiestintäkuluista.

                     2.   Kumpikin osapuoli vastaa kuluista, joita sille aiheutuu tulkkauksesta kokouksissa sekä kääntämisestä.

                     3.   Kokouksen järjestävä osapuoli vastaa kokouksen järjestelyihin liittyvistä kuluista sekä asiakirjojen kopiointikuluista.


title: Neuvoston päätös (EU) 2018/1715, annettu 12 päivänä marraskuuta 2018, Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2020, vuotuisesta määrästä vuonna 2019, ensimmäisestä maksuerästä vuonna 2019 sekä alustavasta ja ei-sitovasta ennusteesta, joka koskee odotettuja rahoitusosuuksien vuotuisia määriä vuosina 2021 ja 2022

text:
                  14.11.2018

                  FI

                  Euroopan unionin virallinen lehti

                  L 286/30

         NEUVOSTON PÄÄTÖS (EU) 2018/1715,
         annettu 12 päivänä marraskuuta 2018,
         Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2020, vuotuisesta määrästä vuonna 2019, ensimmäisestä maksuerästä vuonna 2019 sekä alustavasta ja ei-sitovasta ennusteesta, joka koskee odotettuja rahoitusosuuksien vuotuisia määriä vuosina 2021 ja 2022
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,
         ottaa huomioon neuvostossa kokoontuneiden Euroopan unionin jäsenvaltioiden hallitusten edustajien sisäisen sopimuksen vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille (1) ja erityisesti sen 7 artiklan 2 kohdan,
         ottaa huomioon yhdenteentoista Euroopan kehitysrahastoon sovellettavasta varainhoitoasetuksesta 2 päivänä maaliskuuta 2015 annetun neuvoston asetuksen (EU) 2015/323 (2) ja erityisesti sen 21 artiklan 2 kohdan,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Asetuksen (EU) 2015/323 21 artiklan 2 kohdassa säädetyn menettelyn mukaisesti komissio esittää viimeistään 15 päivänä lokakuuta 2018 ehdotuksen, johon sisältyy a) rahoitusosuuden vuotuinen enimmäismäärä vuoden 2020 osalta, b) rahoitusosuuden vuotuinen määrä vuoden 2019 osalta, c) vuoden 2019 rahoitusosuuden ensimmäisen erän määrä sekä d) alustava ei-sitova ennuste, joka koskee odotettuja rahoitusosuuksien vuotuisia määriä vuosien 2021 ja 2022 osalta.

                     (2)

                     Euroopan investointipankki, jäljempänä ’EIP’, on asetuksen (EU) 2015/323 52 artiklan mukaisesti toimittanut komissiolle ajantasaistetut ennakkoarviot hallinnoimiaan välineitä koskevista sitoumuksista ja maksuista.

                     (3)

                     Asetuksen (EU) 2015/323 22 artiklan 1 kohdan mukaisesti rahoitusosuuksien maksupyynnöissä käytetään ensin aiemmille Euroopan kehitysrahastoille, jäljempänä ’EKR’, määrätyt määrät. Tästä syystä olisi esitettävä kymmenettä EKR:ää koskeva maksupyyntö EIP:n osalta ja yhdettätoista EKR:ää koskeva maksupyyntö komission osalta.

                     (4)

                     Neuvoston päätöksessä (EU) 2017/2171 (3) on vahvistettu jäsenvaltioiden EKR:ään suorittamien rahoitusosuuksien vuotuisesta enimmäismäärästä komission osuudeksi 4 600 000 000 euroa ja EIP:n osuudeksi 300 000 000 euroa vuonna 2019,

               ON HYVÄKSYNYT TÄMÄN PÄÄTÖKSEN:

            1 artikla
            Jäsenvaltioiden EKR:ään suorittamien rahoitusosuuksien vuotuinen enimmäismäärä vuonna 2020 on 4 900 000 000 euroa. Siitä komission osuus on 4 600 000 000 euroa ja EIP:n osuus on 300 000 000 euroa.

            2 artikla
            Jäsenvaltioiden EKR:ään suorittamien rahoitusosuuksien vuotuinen määrä vuonna 2019 on 4 700 000 000 euroa. Siitä komission osuus on 4 400 000 000 euroa ja EIP:n osuus on 300 000 000 euroa.

            3 artikla
            EKR:n vuoden 2019 rahoitusosuuksien ensimmäiset erät, jotka jäsenvaltioiden on suoritettava komissiolle ja EIP:lle, esitetään tämän päätöksen liitteessä olevassa taulukossa.

            4 artikla
            Alustava ei-sitova ennuste, joka koskee odotettuja rahoitusosuuksien vuotuisia määriä, on vuonna 2021 komission osalta 4 000 000 000 euroa ja EIP:n osalta 300 000 000 euroa ja vuonna 2022 komission osalta 3 500 000 000 euroa ja EIP:n osalta 400 000 000 euroa.

            5 artikla
            Tämä päätös tulee voimaan päivänä, jona se hyväksytään.

            Tehty Brysselissä 12 päivänä marraskuuta 2018.

                  Neuvoston puolesta

                  Puheenjohtaja

               G. BLÜMEL

            (1)  EUVL L 210, 6.8.2013, s. 1.

            (2)  EUVL L 58, 3.3.2015, s. 17.

            (3)  Neuvoston päätös (EU) 2017/2171, annettu 20 päivänä marraskuuta 2017, Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2019, vuosittaisesta määrästä vuonna 2018, ensimmäisestä maksuerästä vuonna 2018 sekä alustavasta ja ei-sitovasta ennusteesta, joka koskee odotettuja rahoitusosuuksien vuotuisia määriä vuosina 2020 ja 2021 (EUVL L 306, 22.11.2017, s. 21).

            LIITE

                        JÄSENVALTIOT

                        Osuus 10. EKR:stä (%)

                        Osuus 11. EKR:stä (%)

                        Vuoden 2019 ensimmäinen erä (euroa)

                        Yhteensä

                        Komissio

                        EIP

                        11. EKR

                        10. EKR

                        BELGIA

                        3,53

                        3,24927

                        64 985 400,00

                        3 530 000,00

                        68 515 400,00

                        BULGARIA

                        0,14

                        0,21853

                        4 370 600,00

                        140 000,00

                        4 510 600,00

                        TŠEKKI

                        0,51

                        0,79745

                        15 949 000,00

                        510 000,00

                        16 459 000,00

                        TANSKA

                        2,00

                        1,98045

                        39 609 000,00

                        2 000 000,00

                        41 609 000,00

                        SAKSA

                        20,50

                        20,57980

                        411 596 000,00

                        20 500 000,00

                        432 096 000,00

                        VIRO

                        0,05

                        0,08635

                        1 727 000,00

                        50 000,00

                        1 777 000,00

                        IRLANTI

                        0,91

                        0,94006

                        18 801 200,00

                        910 000,00

                        19 711 200,00

                        KREIKKA

                        1,47

                        1,50735

                        30 147 000,00

                        1 470 000,00

                        31 617 000,00

                        ESPANJA

                        7,85

                        7,93248

                        158 649 600,00

                        7 850 000,00

                        166 499 600,00

                        RANSKA

                        19,55

                        17,81269

                        356 253 800,00

                        19 550 000,00

                        375 803 800,00

                        KROATIA

                        0,00

                        0,22518

                        4 503 600,00

                        0,00

                        4 503 600,00

                        ITALIA

                        12,86

                        12,53009

                        250 601 800,00

                        12 860 000,00

                        263 461 800,00

                        KYPROS

                        0,09

                        0,11162

                        2 232 400,00

                        90 000,00

                        2 322 400,00

                        LATVIA

                        0,07

                        0,11612

                        2 322 400,00

                        70 000,00

                        2 392 400,00

                        LIETTUA

                        0,12

                        0,18077

                        3 615 400,00

                        120 000,00

                        3 735 400,00

                        LUXEMBURG

                        0,27

                        0,25509

                        5 101 800,00

                        270 000,00

                        5 371 800,00

                        UNKARI

                        0,55

                        0,61456

                        12 291 200,00

                        550 000,00

                        12 841 200,00

                        ΜΑLTA

                        0,03

                        0,03801

                        760 200,00

                        30 000,00

                        790 200,00

                        ALANKOMAAT

                        4,85

                        4,77678

                        95 535 600,00

                        4 850 000,00

                        100 385 600,00

                        ITÄVALTA

                        2,41

                        2,39757

                        47 951 400,00

                        2 410 000,00

                        50 361 400,00

                        PUOLA

                        1,30

                        2,00734

                        40 146 800,00

                        1 300 000,00

                        41 446 800,00

                        PORTUGALI

                        1,15

                        1,19679

                        23 935 800,00

                        1 150 000,00

                        25 085 800,00

                        ROMANIA

                        0,37

                        0,71815

                        14 363 000,00

                        370 000,00

                        14 733 000,00

                        SLOVENIA

                        0,18

                        0,22452

                        4 490 400,00

                        180 000,00

                        4 670 400,00

                        SLOVAKIA

                        0,21

                        0,37616

                        7 523 200,00

                        210 000,00

                        7 733 200,00

                        SUOMI

                        1,47

                        1,50909

                        30 181 800,00

                        1 470 000,00

                        31 651 800,00

                        RUOTSI

                        2,74

                        2,93911

                        58 782 200,00

                        2 740 000,00

                        61 522 200,00

                        YHDISTYNYT KUNINGASKUNTA

                        14,82

                        14,67862

                        293 572 400,00

                        14 820 000,00

                        308 392 400,00

                        EU-28 YHTEENSÄ

                        100,00

                        100,00

                        2 000 000 000,00

                        100 000 000,00

                        2 100 000 000,00


title: Komission päätös (EU) 2018/1961, annettu 11 päivänä joulukuuta 2018, sisäistä tarkastustoimintaa varten suoritettua henkilötietojen käsittelyä koskevien sisäisten sääntöjen vahvistamisesta siltä osin kuin on kyse tietojen antamisesta rekisteröidyille ja rekisteröityjen tiettyjen oikeuksien rajoittamisesta

text:
                  12.12.2018

                  FI

                  Euroopan unionin virallinen lehti

                  L 315/35

         KOMISSION PÄÄTÖS (EU) 2018/1961,
         annettu 11 päivänä joulukuuta 2018,
         sisäistä tarkastustoimintaa varten suoritettua henkilötietojen käsittelyä koskevien sisäisten sääntöjen vahvistamisesta siltä osin kuin on kyse tietojen antamisesta rekisteröidyille ja rekisteröityjen tiettyjen oikeuksien rajoittamisesta
         KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan 1 kohdan,
         sekä katsoo seuraavaa:

                     (1)

                     Euroopan parlamentin ja neuvoston asetuksessa (EU, Euratom) 2018/1046 (1) edellytetään, että kukin unionin toimielin perustaa sisäisen tarkastuksen tehtävän, jota on hoidettava kansainvälisten standardien mukaisesti. Komissiossa sisäistä tarkastustoimintaa hoitaa sisäisen tarkastuksen toimiala, jäljempänä ’sisäinen tarkastus’, joka perustettiin 11 päivänä huhtikuuta 2000. Sisäinen tarkastus suorittaa sisäistä tarkastustoimintaa myös unionin erillisvirastoissa ja muissa riippumattomissa elimissä, joita rahoitetaan unionin talousarviosta.

                     (2)

                     Sisäinen tarkastus suorittaa sisäistä tarkastustoimintaa asetuksen (EU, Euratom) 2018/1046 117–123 artiklan ja sen tehtävää koskevan perussäännön (2) mukaisesti. Tältä osin sisäinen tarkastus on täysin riippumaton, ja sillä on täysi ja rajoittamaton pääsy kaikkiin sen sisäisen tarkastustoiminnan suorittamisen yhteydessä tarvittaviin tietoihin, jotka liittyvät unionin kyseisen toimielimen kaikkiin toimintoihin ja osastoihin.

                     (3)

                     Asetuksen (EU, Euratom) 2018/1046 117–123 artiklan mukaisesti sisäinen tarkastus neuvoo muita komission osastoja, toimeenpanovirastoja sekä unionin erillisvirastoja ja muita unionin talousarviosta rahoitusta saavia riippumattomia elimiä riskienhallinnassa eli tapahtumissa tai ongelmissa, joita voi esiintyä ja jotka voivat vaikuttaa kielteisesti komission poliittisen, strategisen ja toiminnallisen tavoitteen saavuttamiseen, antamalla riippumattomia lausuntoja hallinnointi- ja valvontajärjestelmien laadusta sekä suosituksia toimintojen toteuttamisedellytysten parantamiseksi ja moitteettoman varainhoidon edistämiseksi. Sen vuoksi sisäisen tarkastuksen suorittaman sisäisen tarkastustoiminnan kohteena eivät yleensä ole luonnolliset henkilöt. Sen toiminnan yhteydessä käsitellään kuitenkin väistämättä Euroopan parlamentin ja neuvoston asetuksen (EU) 2018/1725 (3) 3 artiklan 1 kohdassa tarkoitettuja henkilötietoja. Sisäisen tarkastuksen suorittaman sisäisen tarkastustoiminnan yhteydessä arvioidaan sisäisten hallinnointijärjestelmien asianmukaisuutta ja vaikuttavuutta sekä osastojen toiminnan tuloksellisuutta toimintapolitiikkojen, ohjelmien ja toimien toteuttamisessa sekä kuhunkin talousarvion toteuttamistoimeen sovellettavien sisäisen valvonnan ja tarkastuksen järjestelmien tehokkuutta ja vaikuttavuutta. Sen vuoksi sisäinen tarkastustoiminta myötävaikuttaa unionin ja jäsenvaltioiden tärkeiden taloudellisten ja rahoitusta koskevien etujen turvaamiseen. Sisäinen tarkastus on varainhoitoasetuksen 118 artiklan ja 119 artiklan 2 kohdan mukaisesti suorittamiensa käsittelytoimien rekisterinpitäjä.

                     (4)

                     Komissiossa ja sen toimeenpanovirastoissa sekä unionin erillisvirastoissa ja muissa riippumattomissa elimissä suoritettava sisäinen tarkastustoiminta vaihtelee muodoltaan ja sisällöltään siten, että siihen kuuluu esimerkiksi varmennustehtäviä (riskinarviointi mukaan luettuna) ja konsultointitehtäviä, rajoitettuja tarkastuksia ja seurantatarkastuksia.

                     (5)

                     Sisäisen tarkastuksen seurantakomitea on sen tehtävää koskevan, 21 päivänä marraskuuta 2018 päivitetyn perussäännön (C(2018) 7707) mukaan neuvoa-antava elin (4), joka avustaa komissiota perussopimuksista ja muista säädöksistä [asetus (EU, Euratom) 2018/1046] johtuvien velvoitteidensa täyttämisessä varmistamalla sisäisen tarkastuksen riippumattomuuden, valvomalla sisäisen tarkastustyön laatua ja varmistamalla, että komission yksiköt ottavat asianmukaisesti huomioon sisäiset ja ulkoiset tarkastussuositukset ja että suosituksiin kohdistetaan asianmukaista seurantaa. Tällä tavoin sisäisen tarkastuksen seurantakomitea edistää osaltaan komission toiminnan tehokkuuden ja vaikuttavuuden yleistä paranemista sen pyrkiessä saavuttamaan tavoitteensa ja helpottaa kollegion harjoittamaa komission hallinnon, riskinhallinnan ja sisäisen valvonnan käytäntöjen valvontaa. Sisäisen tarkastuksen seurantakomitea on varainhoitoasetuksen 123 artiklan mukaisesti suorittamiensa käsittelytoimien rekisterinpitäjä.

                     (6)

                     Sekä omasta aloitteestaan että saatujen tietojen perusteella toimiessaan komissio käsittelee asetuksen (EU, Euratom) 2018/1046 118 artiklan ja 119 artiklan 2 kohdan mukaista toimintaansa varten henkilötietoja, jotka on hankittu tai saatu oikeushenkilöiltä, luonnollisilta henkilöiltä, jäsenvaltioilta ja kansainvälisiltä elimiltä ja järjestöiltä. Sisäinen tarkastus voi käsitellä tällaisen sisäisen tarkastustoiminnan yhteydessä myös henkilötietoja, jotka on hankittu tai saatu yleisesti saatavilla olevista lähteistä, nimettömistä tai tunnistetuista lähteistä, joiden henkilöllisyyttä on suojattava.

                     (7)

                     Komissio voi puolestaan vaihtaa henkilötietoja unionin toimielinten, elinten, toimistojen ja virastojen kanssa, jäsenvaltioiden toimivaltaisten viranomaisten kanssa ja komission kannalta merkityksellisten kansainvälisten sopimusten tai yhteistyösopimusten puitteissa kolmansien maiden ja kansainvälisten järjestöjen kanssa.

                     (8)

                     Asetuksen (EU) 2018/1725 3 artiklan 3 kohdassa tarkoitettu henkilötietojen käsittely, jota tehdään sisäisen tarkastustoiminnan yhteydessä, saattaa alkaa jo ennen kuin komissio virallisesti aloittaa sen ja jatkua koko sisäisen tarkastustoiminnan suorittamisen ajan sekä mahdollisesti vielä sen virallisen päättämisen jälkeenkin esimerkiksi suositusten täytäntöönpanon seurannan tai uusien sisäisten tarkastustoimintojen käynnistämistarpeen arviointia varten.

                     (9)

                     Komission käsittelemät henkilötietoryhmät ovat esimerkiksi tunnistetietoja, yhteystietoja, työhön tai ammattiin liittyviä tietoja tai tietoja, jotka liittyvät toiminnan aiheeseen. Nämä henkilötietoryhmät säilytetään suojatussa sähköisessä ympäristössä, jotta estetään lainvastainen pääsy tietoihin ja niiden lainvastainen siirtäminen henkilöille, joilla ei ole tiedonsaantitarvetta. Henkilötietoja säilytetään enintään kymmenen vuoden ajan. Säilyttämisajan päätyttyä sisäistä tarkastustoimintaa koskevat tiedot, myös henkilötiedot, siirretään komission historiallisiin arkistoihin (5) tai tuhotaan.

                     (10)

                     Komissio on sisäistä tarkastustoimintaa suorittaessaan sitoutunut kunnioittamaan henkilötietojen käsittelyyn liittyviä luonnollisten henkilöiden oikeuksia, jotka tunnustetaan Euroopan unionin perusoikeuskirjan 8 artiklan 1 kohdassa ja perussopimuksen 16 artiklan 1 kohdassa, sekä asetuksessa (EU) 2018/1725 säädettyjä oikeuksia. Samalla komissio noudattaa asetuksen (EU, Euratom) 2018/1046 117 artiklan mukaisesti tiukkoja salassapitosuojaa koskevia sääntöjä, joihin viitataan sisäistä tarkastusta koskevissa kansainvälisissä standardeissa.

                     (11)

                     Tietyissä olosuhteissa on tarpeen sovittaa yhteen asetuksen (EU) 2018/1725 mukaiset rekisteröityjen oikeudet sekä sisäisen tarkastustoiminnan tarpeet, luonnollisten henkilöiden ja oikeushenkilöiden kanssa tapahtuvan tietojenvaihdon luottamuksellisuus ja muiden rekisteröityjen perusoikeuksien ja -vapauksien täysi kunnioittaminen. Tätä varten asetuksen (EU) 2018/1725 25 artiklan 1 kohdan c, g ja h alakohdassa annetaan sisäiselle tarkastukselle mahdollisuus rajoittaa kyseisen asetuksen 14–17, 19, 20 ja 35 artiklan soveltamista sekä 4 artiklan 1 kohdan a alakohdassa säädetyn läpinäkyvyyden periaatteen soveltamista siltä osin kuin rajoituksia koskevan päätöksen säännökset vastaavat 14–17, 19, 20 ja 35 artiklassa säädettyjä oikeuksia ja velvollisuuksia.

                     (12)

                     Jotta voidaan varmistaa sisäisen tarkastustoiminnan vaikuttavuus ja noudattaa samalla henkilötietojen suojaa koskevia normeja asetuksen (EU) 2018/1725 (jolla korvattiin Euroopan parlamentin ja neuvoston asetus (EY) N:o 45/2001 (6)) mukaisesti, on tarpeen hyväksyä sisäiset säännöt, joiden nojalla komissio voi rajoittaa rekisteröityjen oikeuksia asetuksen (EU) 2018/1725 25 artiklan 1 kohdan c, g ja h alakohdan mukaisesti.

                     (13)

                     Sisäisten sääntöjen olisi katettava kaikki käsittelytoimet, joita komissio toteuttaa suorittaessaan sisäistä tarkastustoimintaansa joko omasta aloitteestaan tai saatujen tietojen perusteella aina, kun rekisteröityjen oikeuksien käyttäminen voi vaarantaa sisäisen tarkastustoiminnan suorittamisen. Näitä sääntöjä olisi sovellettava käsittelytoimiin, joita toteutetaan ennen tarkastustehtävän virallista aloittamista, tehtävän aikana sekä sen tuloksista johtuvien jatkotoimien seurannan aikana.

                     (14)

                     Asetuksen (EU) 2018/1725 14, 15 ja 16 artiklan noudattamiseksi komission olisi tiedotettava kaikille yksityishenkilöille verkkosivustollaan julkaistavilla tietosuojaselosteilla läpinäkyvästi ja johdonmukaisesti henkilötietojen käsittelyä koskevista toimistaan ja yksityishenkilöiden oikeuksista. Tarvittaessa komission olisi annettava lisätakeita sen varmistamiseksi, että rekisteröidyille ilmoitetaan kyseisistä toimista ja oikeuksista henkilökohtaisesti asianmukaisessa muodossa.

                     (15)

                     Komissio voi asetuksen (EU) 2018/1725 25 artiklan nojalla myös rajoittaa tietojen antamista rekisteröidyille ja rekisteröityjen muiden oikeuksien soveltamista suojatakseen omaa sisäistä tarkastustoimintaansa, jäsenvaltioiden viranomaisten tarkastuksia, tarkastusvälineitä ja -menettelyjä sekä sisäiseen tarkastustoimintaansa liittyvien muiden henkilöiden oikeuksia.

                     (16)

                     Tehokkaan yhteistyön ylläpitämiseksi komission voi olla tarpeen rajoittaa rekisteröityjen oikeuksien soveltamista komission yksiköiden tai unionin muiden toimielinten, elinten, toimistojen ja virastojen taikka jäsenvaltioiden viranomaisten ja kansainvälisten järjestöjen sekä sisäisen tarkastuksen seurantakomitean käsittelytoimien suojaamiseksi. Tätä varten komission olisi kuultava näitä yksikköjä, toimielimiä, elimiä, toimistoja, virastoja, viranomaisia ja järjestöjä sekä sisäisen tarkastuksen seurantakomiteaa rajoitusten asettamisen perusteista sekä rajoitusten tarpeellisuudesta ja oikeasuhteisuudesta.

                     (17)

                     Komission saattaa olla tarpeen rajoittaa myös tietojen antamista rekisteröidyille ja rekisteröityjen muiden oikeuksien käyttöä, joka liittyy kolmansista maista tai kansainvälisiltä järjestöiltä saatuihin henkilötietoihin, jotta se kykenee tekemään yhteistyötä kyseisten maiden tai järjestöjen kanssa ja näin turvaamaan unionin tärkeän yleisen edun mukaisen tavoitteen. Joissakin tapauksissa rekisteröidyn edut tai perusoikeudet saattavat kuitenkin painaa enemmän kuin kansainvälisen yhteistyön intressit.

                     (18)

                     Komission olisi käsiteltävä kaikki rajoitukset läpinäkyvästi ja rekisteröitävä kaikki tapaukset, joissa rajoituksia sovelletaan, vastaavaan rekisteröintijärjestelmään.

                     (19)

                     Rekisterinpitäjät voivat asetuksen (EU) 2018/1725 25 artiklan 8 kohdan nojalla lykätä rajoituksen soveltamisen syitä koskevaa ilmoitusta rekisteröidylle, jättää sen tekemättä tai evätä sen, jos tietojen antaminen vaarantaisi jollakin tavoin rajoituksen tarkoituksen. Tämä koskee etenkin asetuksen (EU) 2018/1725 16 ja 35 artiklassa tarkoitettuja oikeuksia koskevia rajoituksia.

                     (20)

                     Jos rajoitetaan rekisteröityjen muita oikeuksia, sisäisen tarkastuksen rekisterinpitäjän olisi arvioitava tapauskohtaisesti, vaarantaisiko rajoituksesta ilmoittaminen sen tarkoituksen.

                     (21)

                     Euroopan komission tietosuojavastaavan olisi tehtävä riippumaton arviointi rajoitusten soveltamisesta, jotta voidaan varmistaa tämän päätöksen noudattaminen.

                     (22)

                     Asetuksella (EU) 2018/1725 korvataan asetus (EY) N:o 45/2001 voimaantulopäivästään alkaen ilman siirtymäaikaa. Asetuksessa (EY) N:o 45/2001 säädettiin mahdollisuudesta soveltaa rajoituksia tiettyihin oikeuksiin. Jotta sisäisen tarkastustoiminnan lainmukaisuus ei vaarantuisi, tätä päätöstä olisi sovellettava asetuksen (EU) 2018/1725 voimaantulopäivästä.

                     (23)

                     Euroopan tietosuojavaltuutettu antoi lausunnon 27 päivänä marraskuuta 2018,

               ON HYVÄKSYNYT TÄMÄN PÄÄTÖKSEN:

            1 artikla
            Kohde ja soveltamisala

               1.   Tässä päätöksessä vahvistetaan säännöt, joita komissio noudattaa ilmoittaessaan rekisteröidyille, että heidän tietojaan käsitellään asetuksen (EU) 2018/1725 14, 15 ja 16 artiklan mukaisesti komission asetuksen (EU, Euratom) 2018/1046 117–123 artiklan mukaisesti toteuttaman sisäisen tarkastustoiminnan yhteydessä.
               Siinä vahvistetaan myös edellytykset, joiden täyttyessä komissio voi rajoittaa asetuksen (EU) 2018/1725 4, 14–17, 19, 20 ja 35 artiklan soveltamista mainitun asetuksen 25 artiklan 1 kohdan c, g ja h alakohdan mukaisesti.

               2.   Tätä päätöstä sovelletaan komission suorittamaan henkilötietojen käsittelyyn, joka tehdään sellaista toimintaa varten tai sellaisen toiminnan yhteydessä, jota komissio toteuttaa asetuksen (EU, Euratom) 2018/1046 118 artiklan ja 119 artiklan 2 kohdassa tarkoitettujen tehtäviensä hoitamiseksi.

               3.   Tätä päätöstä sovelletaan henkilötietojen käsittelyyn komissiossa siltä osin kuin komissio käsittelee henkilötietoja, jotka sisältyvät tietoihin, joita sen on käsiteltävä tässä artiklassa tarkoitettua toimintaa varten tai sen yhteydessä.

            2 artikla
            Sovellettavat poikkeukset ja rajoitukset

               1.   Komissio harkitsee asetuksen (EU) 2018/1725 mukaisiin rekisteröityjen oikeuksiin liittyviä tehtäviään hoitaessaan, sovelletaanko jotakin mainitussa asetuksessa säädetyistä poikkeuksista.

               2.   Jollei tämän päätöksen 3–7 artiklasta muuta johdu, komissio voi rajoittaa asetuksen (EU) 2018/1725 14–17, 19, 20 ja 35 artiklan soveltamista sekä kyseisen asetuksen 4 artiklan 1 kohdan a alakohdassa mainitun läpinäkyvyysperiaatteen soveltamista, siltä osin kuin rajoituksia koskevan päätöksen säännökset vastaavat kyseisen asetuksen 14–17, 19, 20 ja 35 artiklassa säädettyjä oikeuksia ja velvollisuuksia, jos kyseisten oikeuksien ja velvollisuuksien toteuttaminen vaarantaisi asetuksen (EU, Euratom) 2018/1046 118 artiklan ja 119 artiklan 2 kohdan mukaisen komission toiminnan tarkoituksen, myös tarkastusvälineiden ja -menetelmien paljastumisen vuoksi, tai vaikuttaisi haitallisesti muiden rekisteröityjen oikeuksiin ja vapauksiin.

               3.   Jollei 3–7 artiklasta muuta johdu, komissio voi rajoittaa tämän artiklan 2 kohdassa tarkoitettuja oikeuksia ja velvollisuuksia siltä osin kuin on kyse henkilötiedoista, jotka on saatu unionin muilta toimielimiltä, elimiltä, virastoilta ja toimistoilta, jäsenvaltioiden tai kolmansien maiden toimivaltaisilta viranomaisilta tai kansainvälisiltä järjestöiltä, seuraavissa tilanteissa:

                           a)

                           unionin muut toimielimet, elimet, virastot ja toimistot voisivat rajoittaa kyseisten oikeuksien ja velvollisuuksien toteuttamista muiden asetuksen (EU) 2018/1725 25 artiklassa tarkoitettujen säädösten nojalla tai mainitun asetuksen IX luvun tai Euroopan parlamentin ja neuvoston asetuksen (EU) 2016/794 (7) tai neuvoston asetuksen (EU) 2017/1939 (8) mukaisesti;

                           b)

                           jäsenvaltioiden toimivaltaiset viranomaiset voisivat rajoittaa kyseisten oikeuksien ja velvollisuuksien toteuttamista Euroopan parlamentin ja neuvoston asetuksen (EU) 2016/679 (9) 23 artiklassa tarkoitettujen säädösten tai sellaisten kansallisten toimenpiteiden nojalla, joilla Euroopan parlamentin ja neuvoston direktiivin (EU) 2016/680 (10) 13 artiklan 3 kohta, 15 artiklan 3 kohta tai 16 artiklan 3 kohta saatetaan osaksi kansallista lainsäädäntöä;

                           c)

                           kyseisten oikeuksien tai velvollisuuksien toteuttaminen voisi vaarantaa komission yhteistyön kolmansien maiden tai kansainvälisten järjestöjen kanssa sisäisen tarkastustoiminnan suorittamisen yhteydessä.

                     Ennen kuin komissio soveltaa rajoituksia ensimmäisen alakohdan a ja b alakohdassa mainituissa tilanteissa, se kuulee asianomaisia unionin toimielimiä, elimiä, virastoja ja toimistoja tai jäsenvaltioiden toimivaltaisia viranomaisia, paitsi jos komissiolle on selvää, että rajoituksen soveltamisesta säädetään jossakin näissä alakohdissa mainituista säädöksistä tai tällainen kuuleminen vaarantaisi asetuksen (EU, Euratom 2018/1046 118 artiklan ja 119 artiklan 2 kohdan mukaisen komission toiminnan tarkoituksen.
               Ensimmäisen alakohdan c alakohtaa ei sovelleta, jos komission intressi tehdä yhteistyötä kolmansien maiden tai kansainvälisten järjestöjen kanssa syrjäytyy rekisteröityjen intressien tai perusoikeuksien ja vapauksien vuoksi.

               4.   Edellä olevilla 1, 2 ja 3 kohdalla ei rajoiteta sellaisten muiden komission päätösten soveltamista, joissa säädetään sisäisistä säännöistä, jotka koskevat tietojen antamista rekisteröidyille sekä eräiden asetuksen (EU) 2018/1725 25 artiklassa ja komission työjärjestyksen 23 artiklassa tarkoitettujen oikeuksien rajoittamista.

            3 artikla
            Tietojen antaminen rekisteröidyille
            Komissio julkaisee verkkosivustollaan tietosuojailmoitukset, joissa tiedotetaan kaikille rekisteröidyille sen toimista, joihin liittyy rekisteröityjen henkilötietojen käsittelyä komission toteuttamaa asetuksen (EU, Euratom) 2018/1046 118 artiklan ja 119 artiklan 2 kohdan mukaista toimintaa varten. Tarvittaessa komissio varmistaa, että rekisteröidyille ilmoitetaan henkilökohtaisesti asianmukaisessa muodossa.
            Jos komissio rajoittaa kokonaan tai osittain tietojen toimittamista rekisteröidyille, joiden tietoja käsitellään komission toteuttamaa asetuksen (EU, Euratom) 2018/1046 118 artiklan ja 119 artiklan 2 kohdan mukaista toimintaa varten, sen on kirjattava ja rekisteröitävä rajoituksen syyt 6 artiklan mukaisesti.

            4 artikla
            Rekisteröityjen oikeus saada pääsy tietoihin, oikeus saada tiedot poistetuksi ja oikeus saada käsittely rajoitetuksi

               1.   Kun komissio kokonaan tai osittain rajoittaa asetuksen (EU) 2018/1725 17 artiklassa tarkoitettua rekisteröityjen oikeutta päästä henkilötietoihin, 19 artiklassa tarkoitettua oikeutta saada tiedot poistetuksi tai 20 artiklassa tarkoitettua oikeutta rajoittaa tietojen käsittelyä, se ilmoittaa tietoihin pääsyä, tietojen poistamista tai käsittelyn rajoittamista koskevaan asianomaisen rekisteröidyn pyyntöön antamassaan vastauksessa sovelletusta rajoituksesta ja sen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.

               2.   Tämän artiklan 1 kohdassa tarkoitetun rajoituksen syitä koskevaa ilmoitusta voidaan lykätä, se voidaan jättää tekemättä tai se voidaan evätä, jos se vaarantaisi rajoituksen tarkoituksen.

               3.   Komissio kirjaa rajoituksen syyt tämän päätöksen 6 artiklan mukaisesti.

               4.   Jos oikeutta päästä tietoihin rajoitetaan kokonaan tai osittain, rekisteröidyn on käytettävä oikeuttaan päästä tietoihin Euroopan tietosuojavaltuutetun välityksellä asetuksen (EU) 2018/1725 25 artiklan 6, 7 ja 8 kohdan mukaisesti.

            5 artikla
            Henkilötietojen tietoturvaloukkauksista ilmoittaminen rekisteröidyille
            Jos komissio rajoittaa asetuksen (EU) 2018/1725 35 artiklassa tarkoitettua henkilötietojen tietoturvaloukkauksesta ilmoittamista rekisteröidylle, se kirjaa ja rekisteröi rajoituksen syyt tämän päätöksen 6 artiklan mukaisesti.

            6 artikla
            Rajoitusten kirjaaminen ja rekisteröinti
            Komissio kirjaa kaikkien tämän päätöksen nojalla sovellettavien rajoitusten syyt sekä arvion rajoituksen tarpeellisuudesta ja oikeasuhteisuudesta, ottaen huomioon asetuksen (EU) 2018/1725 25 artiklan 2 kohdassa esitetyt asiaan liittyvät näkökohdat.
            Kirjatuissa tiedoissa ilmoitetaan tällöin, miten oikeuksien käyttäminen vaarantaisi asetuksen (EU, Euratom) 2018/1046 118 artiklan ja 119 artiklan 2 kohdan mukaisen komission toiminnan tarkoituksen tai 2 artiklan 2 tai 3 kohdan nojalla sovellettujen rajoitusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin.
            Kirjatut tiedot ja tarvittaessa asiakirjat, joista perusteena olevat seikat tai oikeudelliset syyt käyvät ilmi, rekisteröidään. Ne annetaan pyynnöstä Euroopan tietosuojavaltuutetun käyttöön.

            7 artikla
            Rajoitusten kesto

               1.   Tämän päätöksen 3, 4 ja 5 artiklassa tarkoitettuja rajoituksia sovelletaan niin kauan kuin niiden perusteet ovat voimassa.

               2.   Kun tämän päätöksen 3 tai 5 artiklassa tarkoitetut rajoituksen syyt eivät ole enää voimassa, komissio poistaa rajoitukset ja ilmoittaa rajoituksen pääasialliset syyt rekisteröidylle. Komissio ilmoittaa samalla rekisteröidylle mahdollisuudesta tehdä milloin tahansa kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.

               3.   Komissio tarkastelee tämän päätöksen 3 ja 5 artiklassa tarkoitetun rajoituksen soveltamista kuuden kuukauden välein sen hyväksymisestä alkaen sekä ennen asianomaisen sisäisen tarkastustoiminnan päättymistä ja sen jälkeen. Tämän jälkeen komissio seuraa vuosittain, onko rajoitus ja/tai lykkäys tarpeen pitää voimassa.

            8 artikla
            Euroopan komission tietosuojavastaavan suorittama arviointi
            Euroopan komission tietosuojavastaavalle ilmoitetaan ilman aiheetonta viivytystä aina, kun rekisteröidyn oikeuksia rajoitetaan tämän päätöksen mukaisesti. Tietosuojavastaavalle annetaan pyynnöstä pääsy kirjattuihin tietoihin sekä kaikkiin asiakirjoihin, jotka sisältävät perusteena olevia tosiseikkoja tai oikeudellisia seikkoja.
            Tietosuojavastaava voi pyytää rajoitusten uudelleentarkastelua. Tietosuojavastaavalle ilmoitetaan pyydetyn uudelleentarkastelun tuloksista kirjallisesti.

            9 artikla
            Voimaantulo
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 11 päivästä joulukuuta 2018.

            Tehty Brysselissä 11 päivänä joulukuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

            (2)  C(2017) 4435 lopullinen.

            (3)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

            (4)  Perustettu lokakuussa 2000, SEC(2000) 1808/3.

            (5)  Tietojen säilyttämisestä komissiossa määrätään yhteisessä säilytysluettelossa. Se on säilytysaikataulun muotoinen sääntelyasiakirja (viimeisin versio on SEC(2012)713), jossa on määritelty komission eri asiakirjatyyppien säilytysajat.

            (6)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

            (7)  Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).

            (8)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).

            (9)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

            (10)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).


title: Komission päätös (EU) 2018/1962, annettu 11 päivänä joulukuuta 2018, Euroopan petostentorjuntaviraston (OLAF) suorittamaa henkilötietojen käsittelyä koskevien sisäisten sääntöjen vahvistamisesta siltä osin kuin on kyse tietojen antamisesta rekisteröidyille ja rekisteröityjen tiettyjen oikeuksien rajoittamisesta Euroopan parlamentin ja neuvoston asetuksen (EU) 2018/1725 25 artiklan mukaisesti

text:
                  12.12.2018

                  FI

                  Euroopan unionin virallinen lehti

                  L 315/41

         KOMISSION PÄÄTÖS (EU) 2018/1962,
         annettu 11 päivänä joulukuuta 2018,
         Euroopan petostentorjuntaviraston (OLAF) suorittamaa henkilötietojen käsittelyä koskevien sisäisten sääntöjen vahvistamisesta siltä osin kuin on kyse tietojen antamisesta rekisteröidyille ja rekisteröityjen tiettyjen oikeuksien rajoittamisesta Euroopan parlamentin ja neuvoston asetuksen (EU) 2018/1725 25 artiklan mukaisesti
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan 1 kohdan,
         sekä katsoo seuraavaa:

                     (1)

                     Euroopan petostentorjuntavirasto, jäljempänä ’virasto’, perustettiin komission päätöksellä 1999/352/EY, EHTY, Euratom (1) komission yksikkönä. Virasto suorittaa tutkimuksia täysin riippumattomasti.

                     (2)

                     Virasto tekee hallinnollisia tutkimuksia petosten, lahjonnan ja unionin taloudellisia etuja vahingoittavan muun laittoman toiminnan torjumiseksi Euroopan parlamentin ja neuvoston asetuksen (EU, Euratom) N:o 883/2013 (2) mukaisesti. Tätä tarkoitusta varten se käyttää komissiolle asiaankuuluvissa unionin säädöksissä annettuja tutkintavaltuuksia jäsenvaltioissa sekä yhteistyötä ja keskinäistä avunantoa koskevien sopimusten ja muiden voimassa olevien säädösten mukaisesti kolmansissa maissa sekä kansainvälisten järjestöjen tiloissa.

                     (3)

                     Virasto suorittaa myös hallinnollisia tutkimuksia perussopimuksilla tai niiden nojalla perustetuissa toimielimissä, elimissä ja laitoksissa. Virasto kerää tutkintavaltuuksiensa puitteissa tutkinnan kannalta olennaisia tietoja, myös henkilötietoja, eri lähteistä – viranomaisilta, yksityisiltä yhteisöiltä ja luonnollisilta henkilöiltä – ja vaihtaa tietoja unionin toimielinten, elinten ja laitosten sekä jäsenvaltioiden ja kolmansien maiden toimivaltaisten viranomaisten sekä kansainvälisten järjestöjen kanssa ennen tutkimus- tai koordinointitoimia, niiden aikana ja niiden jälkeen.

                     (4)

                     Virasto käsittelee toimintansa yhteydessä useita henkilötietoryhmiä, erityisesti yksilöintitietoja, yhteystietoja, ammattia koskevia tietoja ja asiaan osallistumista koskevia tietoja. Virasto, jota edustaa sen pääjohtaja, toimii rekisterinpitäjänä. Henkilötiedot säilytetään suojatussa sähköisessä ympäristössä, joka estää lainvastaisen pääsyn tietoihin ja tietojen lainvastaisen siirtämisen henkilöille, joilla ei ole tiedonsaantitarvetta. Käsiteltäviä henkilötietoja säilytetään 15 vuotta sen jälkeen, kun tapaus on päätetty jättää käsittelemättä, tai tutkimus- tai koordinointitapaus päätetään pääjohtajan päätöksellä. Säilyttämisajan päätyttyä tapausta koskevat tiedot, myös henkilötiedot, siirretään historiallisiin arkistoihin.

                     (5)

                     Virasto on tehtäviään suorittaessaan sitoutunut kunnioittamaan henkilötietojen käsittelyyn liittyviä luonnollisten henkilöiden oikeuksia, jotka tunnustetaan Euroopan unionin perusoikeuskirjan 8 artiklan 1 kohdassa ja perussopimuksen 16 artiklan 1 kohdassa sekä kyseisiin määräyksiin perustuvissa säädöksissä. Viraston on myös noudatettava asetuksen (EU, Euratom) N:o 883/2013 10 artiklassa tarkoitettuja tiukkoja luottamuksellisuutta ja salassapitovelvollisuutta koskevia sääntöjä ja varmistettava, että kyseisen asetuksen 9 artiklassa tarkoitettuja asianomaisten henkilöiden ja todistajien prosessuaalisia oikeuksia ja erityisesti asianomaisten henkilöiden oikeutta syyttömyysolettamaan kunnioitetaan.

                     (6)

                     Suojattu sähköinen ympäristö, jossa henkilötietoja säilytetään, sekä prosessuaaliset takeet, joihin viitataan asetuksen (EU, Euratom) N:o 883/2013 9 artiklassa, ja tiukat luottamuksellisuutta ja salassapitovelvollisuutta koskevat säännöt, joihin viitataan saman asetuksen 10 artiklassa, takaavat korkeatasoisen suojan tietojen käsittelystä johtuvia rekisteröityjen oikeuksiin ja vapauksiin kohdistuvia riskejä vastaan.

                     (7)

                     Tietyissä olosuhteissa on tarpeen sovittaa yhteen Euroopan parlamentin ja neuvoston asetuksen (EU) 2018/1725 (3) mukaiset rekisteröityjen oikeudet sekä tutkinnan tarpeet, muiden toimivaltaisten viranomaisten kanssa tapahtuvan tietojenvaihdon luottamuksellisuus ja muiden rekisteröityjen perusoikeuksien ja -vapauksien täysi kunnioittaminen. Tämän vuoksi mainitun asetuksen 25 artikla antaa virastolle mahdollisuuden rajoittaa 14–22 artiklan, 35 ja 36 artiklan sekä 4 artiklan soveltamista siltä osin kuin sen säännökset vastaavat 14–22 artiklassa säädettyjä oikeuksia ja velvollisuuksia.

                     (8)

                     Virasto on nimennyt asetuksen (EU, Euratom) N:o 883/2013 10 artiklan 4 kohdan nojalla tietosuojasta vastaavan henkilön Euroopan parlamentin ja neuvoston asetuksen (EY) N:o 45/2001 (4) 24 artiklan mukaisesti.

                     (9)

                     Jotta voidaan varmistaa viraston suorittamien tutkimusten ja muiden operatiivisten toimien luottamuksellisuus ja tehokkuus ja noudattaa samalla asetuksen (EU) 2018/1725 mukaista henkilötietojen suojaa koskevia normeja, on tarpeen hyväksyä sisäisiä sääntöjä, joiden nojalla virasto voi rajoittaa rekisteröityjen oikeuksia kyseisen asetuksen 25 artiklan mukaisesti.

                     (10)

                     Tämän säädöksen soveltamisalan olisi katettava kaikki tietojenkäsittely, jota virasto suorittaa riippumattoman tutkintatehtävänsä puitteissa. Näitä sääntöjä olisi sovellettava käsittelytoimiin, joita suoritetaan ennen tutkimuksen aloittamista, asetuksen (EU, Euratom) N:o 883/2013 3 artiklassa tarkoitettujen ulkoisten ja 4 artiklassa tarkoitettujen sisäisten tutkimusten aikana sekä tutkimusten tuloksista johtuvien jatkotoimien seurannan aikana. Sääntöjä olisi sovellettava käsittelytoimiin, jotka ovat osa tutkintatehtävään liittyviä toimia, kuten petoksista ilmoittamiseen tarkoitettuun järjestelmään, operatiivisiin analyyseihin ja kansainvälisiin yhteistyötietokantoihin, sekä toimiin, joihin voi sisältyä tutkimuksia koskevaa tietoa, kuten tietosuojavastaavan tekemien tutkimusten käsittelyyn tai viraston muihin valitusmenettelyihin. Siihen olisi sisällyttävä myös apu ja yhteistyö, joita virasto tarjoaa kansallisille viranomaisille ja kansainvälisille järjestöille muutoin kuin hallinnollisten tutkimusten yhteydessä.

                     (11)

                     Asetuksen (EU) 2018/1725 14, 15 ja 16 artiklan noudattamiseksi viraston olisi tiedotettava kaikille yksityishenkilöille verkkosivustollaan julkaistavilla tietosuojailmoituksilla läpinäkyvästi ja johdonmukaisesti henkilötietojen käsittelyä koskevista toimistaan ja yksityishenkilöiden oikeuksista sekä annettava yksilöllistä tietoa tutkinnan kannalta merkityksellisille henkilöille eli asianomaisille henkilöille, todistajille ja ilmiantajille asianmukaisessa muodossa.

                     (12)

                     Viraston saattaa olla tarpeen rajoittaa tietojen antamista rekisteröidyille ja rekisteröityjen muiden oikeuksien soveltamista omien tutkimustensa, jäsenvaltioiden viranomaisten tutkimusten ja menettelyjen, tutkintavälineiden ja -menetelmien sekä muiden tutkimuksiin liittyvien henkilöiden oikeuksien suojelemiseksi, sanotun kuitenkaan rajoittamatta asetuksessa (EU) 2018/1725 säädettyjen poikkeusten soveltamista.

                     (13)

                     Joissakin tapauksissa tiettyjen tietojen antaminen rekisteröidyille tai tutkimuksen käynnissä olon paljastaminen voisi estää kokonaan käsittelytoimen tarkoituksen saavuttamisen ja viraston tai toimivaltaisten kansallisten viranomaisten ja unionin toimielinten, elinten ja laitosten mahdollisuuden toteuttaa tuleva tutkimus tehokkaasti tai vaikeuttaa niitä suuresti.

                     (14)

                     Lisäksi virasto on velvollinen suojelemaan ilmiantajien, kuten väärinkäytösten paljastajien, ja todistajien henkilöllisyyttä, sillä näiden ei pitäisi kärsiä kielteisistä seurauksista viraston kanssa tekemänsä yhteistyön takia.

                     (15)

                     Viraston saattaa näistä syistä olla tarpeen voida soveltaa tiettyjä asetuksen (EU) 2018/1725 25 artiklassa tarkoitettuja rajoitusperusteita päätöksen 1999/352/EY, EHTY, Euratom 2 artiklassa säädettyjen viraston tehtävien yhteydessä toteutettaviin tietojenkäsittelytoimiin.

                     (16)

                     Tehokkaan yhteistyön ylläpitämiseksi virasto saattaa lisäksi joutua soveltamaan rekisteröityjen oikeuksiin kohdistuvia rajoituksia suojatakseen henkilötietoja sisältäviä tietoja, jotka ovat peräisin komission yksiköiltä tai muilta unionin toimielimiltä, elimiltä ja laitoksilta, jäsenvaltioiden ja kolmansien maiden toimivaltaisilta viranomaisilta sekä kansainvälisiltä järjestöiltä. Tämän vuoksi viraston olisi kuultava kyseisiä yksiköitä, toimielimiä, elimiä ja laitoksia, viranomaisia ja kansainvälisiä järjestöjä rajoitusten asiaankuuluvista perusteista sekä tarpeellisuudesta ja oikeasuhteisuudesta.

                     (17)

                     Tutkintatehtävässään virasto vaihtaa usein tietoja, myös henkilötietoja, muun muassa komission yksiköiden ja niiden toimeenpanovirastojen kanssa, jotka avustavat komission yksiköitä niiden ohjelmien täytäntöönpanossa. Asetuksen (EU) 2018/1725 25 artiklan 5 kohdan mukaisesti – jossa edellytetään sisäisten sääntöjen hyväksymistä asianomaisten unionin toimielinten, elinten ja laitosten ylimmän johdon tasolla – tätä päätöstä sovelletaan sellaisten henkilötietojen käsittelyyn, jotka sisältyvät tietoihin, joita niiden on toimitettava virastolle. Sen vuoksi kaikkien komission yksiköiden ja toimeenpanovirastojen, jotka käsittelevät henkilötietoja joko täyttäessään velvollisuuttaan antaa tietoja virastolle asetuksen (EU, Euratom) N:o 883/2013 8 artiklan 1 kohdan mukaisesti tai silloin, kun virasto käsittelee tällaisia henkilötietoja tehtäviensä hoitamiseksi, olisi sovellettava tässä päätöksessä vahvistettuja sääntöjä, jotta voidaan suojata viraston toteuttamia käsittelytoimia. Tällaisissa olosuhteissa komission asianomaisten yksiköiden ja toimeenpanovirastojen olisi sen vuoksi kuultava virastoa asiankuuluvista rajoitusperusteista sekä niiden tarpeellisuudesta ja oikeasuhteisuudesta, jotta voidaan varmistaa perusteiden yhdenmukainen soveltaminen.

                     (18)

                     Viraston ja tarvittaessa komission yksiköiden ja toimeenpanovirastojen olisi käsiteltävä kaikki rajoitukset läpinäkyvästi ja rekisteröitävä kaikki tapaukset, joissa rajoituksia sovelletaan, vastaavaan rekisteröintijärjestelmään.

                     (19)

                     Rekisterinpitäjät voivat asetuksen (EU) 2018/1725 25 artiklan 8 kohdan mukaan lykätä tietojen ilmoittamista rajoituksen soveltamisen syistä tai pidättäytyä antamasta näitä tietoja rekisteröidylle, jos tämä voi jollakin tavoin vaarantaa rajoituksen tarkoituksen. Erityisesti silloin, kun sovelletaan 16 ja 35 artiklassa tarkoitettuja oikeuksia koskevaa rajoitusta, tällaisen rajoituksen tiedoksianto vaarantaisi rajoituksen tarkoituksen. Jotta voidaan varmistaa, että rekisteröidyn oikeutta saada tietoa asetuksen (EU) 2018/1725 16 ja 38 artiklan mukaisesti rajoitetaan vain niin kauan kuin lykkäyksen syyt ovat olemassa, viraston olisi säännöllisesti tarkasteltava kantaansa uudelleen.

                     (20)

                     Jos sovelletaan muiden rekisteröityjen oikeuksiin kohdistuvaa rajoitusta, rekisterinpitäjän olisi arvioitava tapauskohtaisesti, vaarantaisiko rajoituksen ilmoittaminen sen tarkoituksen.

                     (21)

                     Viraston tietosuojasta vastaavan henkilön – ja tarvittaessa komission tai asianomaisen toimeenpanoviraston tietosuojavastaavan – olisi tehtävä myös riippumaton arviointi rajoitusten soveltamisesta tämän päätöksen noudattamisen varmistamiseksi.

                     (22)

                     Asetuksella (EU) 2018/1725 korvataan asetus (EY) N:o 45/2001 sen voimaantulopäivänä ilman siirtymäaikaa. Asetuksessa (EY) N:o 45/2001 säädettiin mahdollisuudesta soveltaa rajoituksia tiettyihin oikeuksiin. Jotta vältetään viraston vastuualueeseen kuuluvien tutkimusten tarkoituksen vaarantaminen ja kielteiset vaikutukset muiden henkilöiden oikeuksiin ja vapauksiin, tätä päätöstä olisi sovellettava asetuksen (EU) 2018/1725 voimaantulopäivästä.

                     (23)

                     Euroopan tietosuojavaltuutettua on kuultu 23 päivänä marraskuuta 2018,

               ON HYVÄKSYNYT TÄMÄN PÄÄTÖKSEN:

            1 artikla
            Kohde ja soveltamisala

               1.   Tässä päätöksessä vahvistetaan säännöt, joita Euroopan petostentorjuntaviraston, jäljempänä ’virasto’, on noudatettava ilmoittaakseen rekisteröidyille heidän tietojensa käsittelystä asetuksen (EU) 2018/1725 14, 15 ja 16 artiklan mukaisesti.
               Lisäksi siinä vahvistetaan edellytykset, joiden mukaisesti virasto voi rajoittaa asetuksen (EU) 2018/1725 4, 14–20 ja 35 artiklan soveltamista mainitun asetuksen 25 artiklan mukaisesti.

               2.   Tätä päätöstä sovelletaan viraston suorittamaan henkilötietojen käsittelyyn sellaista toimintaa varten tai sellaisen toiminnan yhteydessä, joka toteutetaan päätöksen 1999/352/EY, EHTY, Euratom 2 artiklassa ja asetuksessa (EU, Euratom) N:o 883/2013 tarkoitettujen viraston tehtävien hoitamiseksi.

               3.   Tätä päätöstä sovelletaan komission yksiköiden ja toimeenpanovirastojen suorittamaan henkilötietojen käsittelyyn siltä osin kuin ne käsittelevät henkilötietoja, jotka sisältyvät tietoihin, joita niiden on toimitettava virastolle asetuksen (EU, Euratom) N:o 883/2013 8 artiklan 1 kohdan mukaisesti, tai henkilötietoja, joita virasto on jo käsitellyt tämän artiklan 2 kohdassa tarkoitettua toimintaa varten tai sen yhteydessä.

            2 artikla
            Sovellettavat poikkeukset ja rajoitukset

               1.   Viraston on rekisteröityjen oikeuksiin liittyviä asetuksen (EU) 2018/1725 mukaisia tehtäviään hoitaessaan harkittava, sovelletaanko jotakin mainitussa asetuksessa säädetyistä poikkeuksista.

               2.   Jollei tämän päätöksen 3–6 artiklasta muuta johdu, virasto voi rajoittaa asetuksen (EU) 2018/1725 14–20 ja 35 artiklan soveltamista sekä 4 artiklan soveltamista, siltä osin kuin sen säännökset vastaavat asetuksen (EU) 2018/1725 14–20 ja 35 artiklassa säädettyjä oikeuksia ja velvollisuuksia, jos kyseisten oikeuksien ja velvollisuuksien toteuttaminen vaarantaisi viraston tutkintatoimien tarkoituksen, mukaan lukien paljastamalla sen tutkintavälineet ja -menetelmät, tai vaikuttaisi haitallisesti muiden oikeuksiin ja vapauksiin.

               3.   Jollei tämän päätöksen 3–6 artiklasta muuta johdu, virasto voi rajoittaa tämän artiklan 2 kohdassa tarkoitettuja oikeuksia ja velvollisuuksia siltä osin kuin on kyse henkilötiedoista, jotka on saatu komission yksiköiltä tai unionin muilta toimielimiltä, elimiltä ja laitoksilta, jäsenvaltioiden tai kolmansien maiden toimivaltaisilta viranomaisilta tai kansainvälisiltä järjestöiltä, seuraavissa tilanteissa:

                           a)

                           komission yksiköt tai unionin muut toimielimet, elimet ja laitokset voisivat rajoittaa kyseisten oikeuksien ja velvollisuuksien toteuttamista muiden asetuksen (EU) 2018/1725 25 artiklan mukaisten säädösten tai mainitun asetuksen IX luvun mukaisesti taikka unionin muiden toimielinten, elinten ja laitosten perustamissäädösten mukaisesti;

                           b)

                           jäsenvaltioiden toimivaltaiset viranomaiset voisivat rajoittaa kyseisten oikeuksien ja velvollisuuksien toteuttamista Euroopan parlamentin ja neuvoston asetuksen (EU) 2016/679 (5) 23 artiklassa tarkoitettujen säädösten perusteella tai sellaisilla kansallisilla toimenpiteillä, joilla saatetaan Euroopan parlamentin ja neuvoston direktiivin (EU) 2016/680 (6) 13 artiklan 3 kohta, 15 artiklan 3 kohta tai 16 artiklan 3 kohta osaksi kansallista lainsäädäntöä;

                           c)

                           näiden oikeuksien ja velvollisuuksien toteuttaminen voisi vaarantaa viraston tehtäviensä suorittamisen yhteydessä tekemän yhteistyön kolmansien maiden tai kansainvälisten järjestöjen kanssa.

                     Ennen kuin virasto soveltaa rajoituksia ensimmäisen alakohdan a ja b alakohdassa tarkoitetuissa tilanteissa, sen on kuultava asianomaisia komission yksiköitä, unionin toimielimiä, elimiä ja laitoksia tai jäsenvaltioiden toimivaltaisia viranomaisia, jollei virastolle ole selvää, että rajoituksen soveltamisesta säädetään jossakin kyseisissä alakohdissa tarkoitetuista säädöksistä.
               Ensimmäisen alakohdan c alakohtaa ei sovelleta, jos rekisteröidyn edut tai perusoikeudet ja -vapaudet syrjäyttävät unionin kolmansien maiden tai kansainvälisten järjestöjen kanssa tehtävän yhteistyön edut.

               4.   Käsitellessään henkilötietoja 1 artiklan 3 kohdassa tarkoitetuissa tapauksissa komission yksiköt ja toimeenpanovirastot voivat tarvittaessa soveltaa rajoituksia tämän päätöksen mukaisesti. Niiden on tätä varten kuultava virastoa, jollei asianomaiselle komission yksikölle tai toimeenpanovirastolle ole selvää, että rajoituksen soveltaminen on perusteltua tämän päätöksen nojalla.

            3 artikla
            Tietojen toimittaminen rekisteröidyille

               1.   Viraston on julkaistava verkkosivustollaan tietosuojailmoitukset, joilla tiedotetaan kaikille rekisteröidyille sen toimista, joihin liittyy rekisteröityjen henkilötietojen käsittelyä.

               2.   Viraston on toimitettava tiedot erikseen kaikille rekisteröidyille, joiden se katsoo olevan asetuksen (EU, Euratom) N:o 883/2013 tarkoittamia asianomaisia henkilöitä, todistajia tai ilmiantajia.

               3.   Jos virasto rajoittaa kokonaan tai osittain tietojen toimittamista 2 kohdassa tarkoitetuille rekisteröidyille, sen on kirjattava rajoituksen syyt sekä arvio rajoituksen tarpeellisuudesta ja oikeasuhteisuudesta.
               Kirjatuissa tiedoissa on tällöin ilmoitettava, miten tietojen antaminen vaarantaisi viraston harjoittamien tutkintatoimien tarkoituksen tai 2 artiklan 3 kohdan mukaisesti sovellettujen rajoitusten tarkoituksen tai vaikuttaisi haitallisesti muiden oikeuksiin ja vapauksiin.
               Kirjatut tiedot ja tarvittaessa asiakirjat, joista perusteena olevat seikat tai oikeudelliset syyt käyvät ilmi, on rekisteröitävä. Ne on pyynnöstä annettava Euroopan tietosuojavaltuutetun käyttöön.

               4.   Edellä 3 kohdassa tarkoitettua rajoitusta sovelletaan niin kauan kuin rajoituksen perusteena olevat syyt ovat voimassa.
               Kun rajoituksen syyt eivät enää ole voimassa, viraston on annettava kyseiset tiedot ja ilmoitettava rajoituksen syyt rekisteröidylle. Viraston on samalla ilmoitettava rekisteröidylle mahdollisuudesta tehdä milloin tahansa kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
               Viraston on tarkasteltava rajoituksen soveltamista uudelleen kuuden kuukauden välein sen hyväksymisestä alkaen sekä asianomaisen tutkimuksen päättämisen yhteydessä. Tämän jälkeen rekisterinpitäjän on seurattava vuosittain, onko rajoitus tarpeen pitää voimassa.

            4 artikla
            Rekisteröidyn oikeus saada pääsy tietoihin

               1.   Jos rekisteröidyt pyytävät asetuksen (EU) 2018/1725 17 artiklan mukaisesti pääsyä yhden tai useamman tapauksen yhteydessä käsiteltäviin henkilötietoihinsa tai tiettyyn käsittelytoimeen, virasto rajoittaa pyynnön arvioinnin ainoastaan tällaisiin henkilötietoihin.

               2.   Jos virasto kokonaan tai osittain rajoittaa asetuksen (EU) 2018/1725 17 artiklassa tarkoitettua oikeutta saada pääsy tietoihin, sen on toteutettava seuraavat toimenpiteet:

                           a)

                           sen on asianomaisen rekisteröidyn pyyntöön antamassaan vastauksessa ilmoitettava sovelletusta rajoituksesta ja sen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa;

                           b)

                           sen on kirjattava rajoituksen syyt sekä arvio rajoituksen tarpeellisuudesta ja oikeasuhteisuudesta; kirjatuissa tiedoissa on tällöin ilmoitettava, miten pääsyn antaminen tietoihin vaarantaisi viraston harjoittamien tutkintatoimien tarkoituksen tai 2 artiklan 3 kohdan mukaisesti sovellettujen rajoitusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin.

                     Edellä a alakohdassa tarkoitettua tietojen antamista voidaan lykätä, se voidaan jättää tekemättä tai se voidaan evätä asetuksen (EU) 2018/1725 25 artiklan 8 kohdan mukaisesti.

               3.   Edellä 2 kohdan b alakohdassa tarkoitetut kirjatut tiedot ja tarvittaessa asiakirjat, joista perusteena olevat seikat tai oikeudelliset syyt käyvät ilmi, on rekisteröitävä. Ne on pyynnöstä annettava Euroopan tietosuojavaltuutetun käyttöön. Tällöin sovelletaan asetuksen (EU) 2018/1725 25 artiklan 7 kohtaa.

            5 artikla
            Oikeus tietojen oikaisemiseen ja poistamiseen sekä käsittelyn rajoittamiseen
            Jos virasto kokonaan tai osittain rajoittaa asetuksen (EU) 2018/1725 18 artiklassa, 19 artiklan 1 kohdassa ja 20 artiklan 1 kohdassa tarkoitetun oikaisua, poistamista tai käsittelyn rajoittamista koskevan oikeuden soveltamista, sen on toteutettava tämän päätöksen 4 artiklan 2 kohdassa säädetyt toimenpiteet ja rekisteröitävä kirjatut tiedot 4 artiklan 3 kohdan mukaisesti.

            6 artikla
            Henkilötietojen tietoturvaloukkauksesta ilmoittaminen rekisteröidylle
            Jos virasto rajoittaa asetuksen (EU) 2018/1725 35 artiklan mukaista henkilötietojen tietoturvaloukkauksesta ilmoittamista rekisteröidylle, sen on kirjattava ja rekisteröitävä rajoituksen syyt tämän päätöksen 3 artiklan 3 kohdan mukaisesti. Tällöin sovelletaan tämän päätöksen 3 artiklan 4 kohtaa.

            7 artikla
            Tietosuojavastaavan toteuttama tarkastelu

               1.   Viraston tietosuojasta vastaavalle henkilölle, jäljempänä ’viraston tietosuojavastaava’, on ilman aiheetonta viivytystä ilmoitettava, jos rekisteröidyn oikeuksia rajoitetaan tämän päätöksen mukaisesti. Viraston tietosuojavastaavalle on annettava pääsy kirjattuihin tietoihin ja kaikkiin asiakirjoihin, joista perusteena olevat seikat ja oikeudelliset syyt käyvät ilmi.
               Viraston tietosuojavastaava voi pyytää rajoitusten uudelleentarkastelua. Viraston tietosuojavastaavalle on ilmoitettava kirjallisesti pyydetyn uudelleentarkastelun tuloksista.

               2.   Kun komission yksiköt ja toimeenpanovirastot käsittelevät henkilötietoja 1 artiklan 3 kohdassa tarkoitetuissa tapauksissa, komission tietosuojasta vastaavalle henkilölle, jäljempänä ’komission tietosuojavastaava’, tai tapauksen mukaan asianomaisen toimeenpanoviraston tietosuojasta vastaavalle henkilölle, jäljempänä ’toimeenpanoviraston tietosuojavastaava’, on ilmoitettava ilman aiheetonta viivytystä, jos rekisteröidyn oikeuksia rajoitetaan tämän päätöksen mukaisesti. Komission tietosuojavastaavalle tai tapauksen mukaan toimeenpanoviraston tietosuojavastaavalle on annettava pyynnöstä pääsy kirjattuihin tietoihin ja kaikkiin asiakirjoihin, joista perusteena olevat seikat ja oikeudelliset syyt käyvät ilmi.
               Komission tietosuojavastaava tai tapauksen mukaan toimeenpanoviraston tietosuojavastaava voi pyytää rajoitusten uudelleentarkastelua. Komission tietosuojavastaavalle tai toimeenpanoviraston tietosuojavastaavalle on ilmoitettava kirjallisesti pyydetyn uudelleentarkastelun tuloksista.

               3.   Kaikki koko menettelyn aikana tapahtuva tietojenvaihto tietosuojavastaavan kanssa on kirjattava asianmukaisella tavalla.

            8 artikla
            Voimaantulo
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 11 päivästä joulukuuta 2018.

            Tehty Brysselissä 11 päivänä joulukuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  Komission päätös 1999/352/EY, EHTY, Euratom, tehty 28 päivänä huhtikuuta 1999, Euroopan petostentorjuntaviraston (OLAF) perustamisesta (EYVL L 136, 31.5.1999, s. 20).

            (2)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).

            (3)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

            (4)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

            (5)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

            (6)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).


Neuvoston asetukseen (EY) N:o 139/2004 perustuva komission päätös (tehty 26/10/2018) keskittymän (Asia N:o COMP/M.8989 - Sony Corporation of America / Mubadala Investment Company PJSC) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 21/12/2018) keskittymän (Asia N:o COMP/M.8747 - Bolloré Group / APMT / CIT) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 21/12/2018) keskittymän (Asia N:o COMP/M.9085 - DR. AUGUST OETKER KG / Transgourmet Deutschland Gmbh & Co. OHG / F&B - Food and Beverage Services Gmbh) julistamisesta yhteismarkkinoille soveltuvaksi. (Ainoastaan saksankielinen teksti on todistusvoimainen.)


Neuvoston asetukseen (EY) N:o 139/2004 perustuva komission päätös (tehty 25/09/2018) keskittymän (Asia N:o COMP/M.9072 - KKR & Co. Inc. / Altice France S.A.) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 19/10/2018) keskittymän (Asia N:o COMP/M.9059 - CVC Capital Partners SICAV-FIS S.A. / Messer Group GmbH) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 11/01/2019) keskittymän (Asia N:o COMP/M.9210 - NN Group / Allianz Group / NRP Group) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 09/01/2019) keskittymän (Asia N:o COMP/M.9206 - Equistone Partners Europe / Courir) julistamisesta yhteismarkkinoille soveltuvaksi. (Ainoastaan ranskankielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 09/01/2019) keskittymän (Asia N:o COMP/M.9213 - ORDU YARDIMLAŞMA KURUMU / CIMPOR PORTUGAL, SGPS, S.A.) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


title: Neuvoston päätös (EU) 2019/131, annettu 15 päivänä lokakuuta 2018, Euroopan unionin, Sveitsin valaliiton, Norjan kuningaskunnan ja Turkin tasavallan välisestä alkuperäkumulaatiosta yleisen tullietuusjärjestelmän puitteissa kirjeenvaihtona tehdyn Euroopan unionin ja Sveitsin valaliiton välisen sopimuksen tekemisestä

text:
                  29.1.2019

                  FI

                  Euroopan unionin virallinen lehti

                  L 25/1

         NEUVOSTON PÄÄTÖS (EU) 2019/131,
         annettu 15 päivänä lokakuuta 2018,
         Euroopan unionin, Sveitsin valaliiton, Norjan kuningaskunnan ja Turkin tasavallan välisestä alkuperäkumulaatiosta yleisen tullietuusjärjestelmän puitteissa kirjeenvaihtona tehdyn Euroopan unionin ja Sveitsin valaliiton välisen sopimuksen tekemisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 6 kohdan toisen alakohdan a alakohdan v alakohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:

                     (1)

                     Komission delegoidun asetuksen (EU) 2015/2446 (2) 41 artiklan b alakohdan mukaisesti Norjassa, Sveitsissä tai Turkissa tuotettuja tuotteita, jotka sisältävät muita kuin kyseisissä maissa kokonaan tuotettuja aineksia, pidetään edunsaajamaan alkuperätuotteina, jos näille aineksille on suoritettu kyseisen delegoidun asetuksen 45 artiklan mukainen riittävä valmistus tai käsittely.

                     (2)

                     Delegoidun asetuksen (EU) 2015/2446 54 artiklan mukaan kumulaatiojärjestelmää sovelletaan sillä ehdolla, että Sveitsi myöntää vastavuoroisesti saman kohtelun edunsaajamaiden alkuperätuotteille, jotka sisältävät unionin alkuperäaineksia.

                     (3)

                     Sveitsin osalta kumulaatiojärjestelmä toteutettiin aluksi kirjeenvaihtona tehdyllä unionin ja Sveitsin välisellä sopimuksella. Kirjeenvaihto käytiin 14 päivänä joulukuuta 2000, kun neuvosto oli antanut hyväksyntänsä päätöksellä 2001/101/EY (3).

                     (4)

                     Varmistaakseen unionin yleisen tullietuusjärjestelmän, jäljempänä ’GSP’, alkuperäsääntöjä vastaavan alkuperäkäsitteen soveltamisen Sveitsi on muuttanut GSP-alkuperäsääntöjään. Kirjeenvaihtona tehtyä unionin ja Sveitsin välistä sopimusta on sen vuoksi tarkistettava.

                     (5)

                     Unionin, Norjan ja Sveitsin korvaavien A-alkuperätodistusten vastavuoroista hyväksymistä koskevaa järjestelmää olisi jatkettava tarkistetun kirjeenvaihdon mukaisesti, ja Turkin olisi sovellettava sitä tietyin edellytyksin, jotta voidaan helpottaa unionin, Norjan, Sveitsin ja Turkin välistä kauppaa.

                     (6)

                     Unionin vuonna 2010 uudistetun yleisen tullietuusjärjestelmän alkuperäsäännöissä määrätään myös uudesta rekisteröityjen viejien alkuperäselvitysjärjestelmästä, jota sovelletaan 1 päivästä tammikuuta 2017. Kirjeenvaihtoa on muutettava myös tältä osin.

                     (7)

                     Jotta voidaan varautua uuden järjestelmän ja siihen liittyvien sääntöjen soveltamiseen, neuvosto antoi 8 päivänä maaliskuuta 2012 komissiolle luvan neuvotella Sveitsin kanssa kirjeenvaihtona tehtävästä sopimuksesta, joka koskee korvaavien A-alkuperätodistusten tai korvaavien alkuperävakuutusten vastavuoroista hyväksymistä ja jossa määrätään Norjan, Sveitsin tai Turkin alkuperätuotetta olevan aineosan sisältävien tavaroiden kohtelusta unionin alkuperätuotetta olevan aineosan sisältävinä tavaroina niiden saapuessa unionin tullialueelle.

                     (8)

                     Komissio kävi Sveitsin kanssa neuvotteluja, jotka johtivat Euroopan unionin, Sveitsin valaliiton, Norjan kuningaskunnan ja Turkin tasavallan välisestä alkuperäkumulaatiosta yleisen tullietuusjärjestelmän puitteissa kirjeenvaihtona tehtyyn Euroopan unionin ja Sveitsin valaliiton väliseen sopimukseen, jäljempänä ’sopimus’.

                     (9)

                     Sopimus olisi hyväksyttävä,

               ON HYVÄKSYNYT TÄMÄN PÄÄTÖKSEN:

            1 artikla
            Hyväksytään Euroopan unionin, Sveitsin valaliiton, Norjan kuningaskunnan ja Turkin tasavallan välisestä alkuperäkumulaatiosta yleisen tullietuusjärjestelmän puitteissa kirjeenvaihtona tehty Euroopan unionin ja Sveitsin valaliiton välinen sopimus unionin puolesta.
            Sopimuksen teksti on liitetty tähän päätökseen.

            2 artikla
            Neuvoston puheenjohtaja antaa unionin puolesta sopimuksen 18 kohdassa määrätyn ilmoituksen (4).

            3 artikla
            Tämä päätös tulee voimaan päivänä, jona se hyväksytään.

            Tehty Luxemburgissa 15 päivänä lokakuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  Hyväksyntää ei ole vielä julkaistu virallisessa lehdessä.

            (2)  Komission delegoitu asetus (EU) 2015/2446, annettu 28 päivänä heinäkuuta 2015, Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta (EUVL L 343, 29.12.2015, s. 1).

            (3)  Neuvoston päätös 2001/101/EY, tehty 5 päivänä joulukuuta 2000, Norjan tai Sveitsin alkuperätuotetta olevan aineosan sisältävien tavaroiden kohtelusta yhteisön alkuperätuotetta olevan aineosan sisältävinä tavaroina niiden saapuessa yhteisön tullialueelle kirjeenvaihtona tehdyn Euroopan yhteisön ja yleisessä tullietuusjärjestelmässä tullietuuksia myöntävien EFTA-maiden (Norja ja Sveitsi) välisen vastavuoroisen sopimuksen hyväksymisestä (EYVL L 38, 8.2.2001, s. 24).

            (4)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.


title: Jäsenvaltioiden hallitusten edustajien päätös (EU, Euratom) 2019/164, annettu 1 päivänä helmikuuta 2019, unionin tuomioistuimen kahden tuomarin ja yhden julkisasiamiehen nimittämisestä

text:
                  4.2.2019

                  FI

                  Euroopan unionin virallinen lehti

                  L 32/7

         JÄSENVALTIOIDEN HALLITUSTEN EDUSTAJIEN PÄÄTÖS (EU, Euratom) 2019/164,
         annettu 1 päivänä helmikuuta 2019,
         unionin tuomioistuimen kahden tuomarin ja yhden julkisasiamiehen nimittämisestä
         EUROOPAN UNIONIN JÄSENVALTIOIDEN HALLITUSTEN EDUSTAJAT, jotka
         ottavat huomioon Euroopan unionista tehdyn sopimuksen ja erityisesti sen 19 artiklan,
         ottavat huomioon Euroopan unionin toiminnasta tehdyn sopimuksen ja erityisesti sen 253 ja 255 artiklan,
         ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
         sekä katsovat seuraavaa:

                     (1)

                     Unionin tuomioistuimen neljäntoista tuomarin ja viiden julkisasiamiehen toimikausi on päättynyt 6 päivänä lokakuuta 2018. Olisi tehtävä nimitykset niihin paikkoihin, joita ei ole vielä täytetty.

                     (2)

                     Unionin tuomioistuimen tuomarin tehtävään on ehdotettu nimitettäväksi Christopher VAJDA. Unionin tuomioistuimen julkisasiamiehen tehtävään on ehdotettu nimitettäväksi Priit PIKAMÄE.

                     (3)

                     Ison-Britannian ja Pohjois-Irlannin yhdistyneen kuningaskunnan ehdottaman tuomarin Christopher VAJDAn toimikausi päättyy 6 päivänä lokakuuta 2024 tai sinä päivänä, jona Yhdistynyt kuningaskunta eroaa Euroopan unionista, sen mukaan, kumpi ajankohta on aikaisempi. Lisäksi julkisasiamiehen toimikausi päättyy 6 päivänä lokakuuta 2024.

                     (4)

                     Lisäksi Euroopan unionin tuomioistuimen perussäännöstä tehdyn pöytäkirjan N:o 3 5 ja 7 artiklan nojalla ja Allan ROSASin 7 päivänä lokakuuta 2019 voimaan tulevan eroamisen johdosta unionin tuomioistuimeen olisi nimitettävä tuomari Allan ROSASin jäljellä olevaksi toimikaudeksi eli 6 päivään lokakuuta 2021 saakka.

                     (5)

                     Niilo JÄÄSKISTÄ on ehdotettu vapautuvalle paikalle.

                     (6)

                     Euroopan unionin toiminnasta tehdyn sopimuksen 255 artiklalla perustettu komitea on antanut lausuntonsa edellä mainittujen ehdokkaiden soveltuvuudesta unionin tuomioistuimen tuomarin ja julkisasiamiehen tehtäviin,

               OVAT HYVÄKSYNEET TÄMÄN PÄÄTÖKSEN:

            1 artikla

               1.   Nimitetään Christopher VAJDA unionin tuomioistuimen tuomariksi kaudeksi, joka alkaa tämän päätöksen voimaantulopäivänä ja päättyy joko 6 päivänä lokakuuta 2024 tai sinä päivänä, jona Yhdistynyt kuningaskunta eroaa Euroopan unionista, sen mukaan, kumpi ajankohta on aikaisempi.

               2.   Nimitetään Priit PIKAMÄE unionin tuomioistuimen julkisasiamieheksi tämän päätöksen voimaantulopäivänä alkavaksi ja 6 päivänä lokakuuta 2024 päättyväksi kaudeksi.

               3.   Nimitetään Niilo JÄÄSKINEN unionin tuomioistuimen tuomariksi 7 päivänä lokakuuta 2019 alkavaksi ja 6 päivänä lokakuuta 2021 päättyväksi kaudeksi.

            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tehty Brysselissä 1 päivänä helmikuuta 2019.

                  Puheenjohtaja

               L. ODOBESCU